CELEX: C2005/229/57
Language: et
Date: 2005-09-17 00:00:00
Title: Kohtuasi T-254/05: Fachvereinigung Mineralfaserindustrie e.V. Deutsche Gruppe der EURIMA — European Insulation Manfacturers Association'i 6. juuli 2005. aasta hagi Euroopa Ühenduste Komisjoni vastu

17.9.2005   
            
            
               ET
            
            
               Euroopa Liidu Teataja
            
            
               C 229/26
            
         Fachvereinigung Mineralfaserindustrie e.V. Deutsche Gruppe der EURIMA — European Insulation Manfacturers Association'i 6. juuli 2005. aasta hagi Euroopa Ühenduste Komisjoni vastu
   (Kohtuasi T-254/05)
   (2005/C 229/57)
   Kohtumenetluse keel: saksa
   Fachvereinigung Mineralfaserindustrie e.V. Deutsche Gruppe der EURIMA — European Insulation Manfacturers Association, asukoht Düsseldorf (Saksamaa), esitas 6. juulil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat T. Schmidt-Kötters.
   Hageja palub Esimese Astme Kohtul:
   
               —
            
            
               tühistada komisjoni 11. veebruari 2005. aasta otsus, mis käsitleb riigiabi N 260b/2004 — Saksamaa — toetusprogrammi pikendamine taastuvast toorainest valmistatud isoleermaterjalide kasutamiseks (riigiabi N 694/2002 — Saksamaa);
            
         
               —
            
            
               mõista kohtukulud välja Euroopa Ühenduste Komisjonilt.
            
         Õiguslikud alused ja peamised argumendid
   Hageja vaidlustab komisjoni 11. veebruari 2005. aasta otsuse asjas K(2005) 379 riigiabi N 260/b/2004 — Saksamaa — kohta. Vaidlustatud otsuses leidis komisjon, et taastuvast toorainest valmistatud isoleermaterjali kasutamise toetusprogrammi (riigiabi N 694/2002) pikendamine on EÜ asutamislepinguga kooskõlas.
   Hageja väidab, et vaidlustatud otsusega on rikutud EÜ asutamislepingu artiklis 253 sätestatud põhjendamiskohustust, kuna otsuses pole ära näidatud, kuidas vastav meede avaldaks keskkonnale kasulikku mõju. Lisaks on hageja seisukohal, et otsuses pole arvesse võetud Esimese Astme Kohtus käiva algset otsust puudutava menetluse raames esitatud argumente.
   Pealegi on vaidlustatav otsus hageja arvates tehtud tühise otsuse kohta, kuna viimase puhul on rikutud olulisi menetlusnorme.
   Lisaks väidab hageja, et komisjoni otsus, mille kohaselt nimetatud meede on vastavalt EÜ asutamislepingu artikli 87 lõike 3 punktile c ilmse kasuliku keskkonnamõju tõttu ühisturuga kokkusobiv, põhineb faktiliste asjaolude ebapiisaval tuvastamisel.
   Lõpetuseks on hageja seisukohal, et vaidlustatav otsus kohtleb ilma objektiivse õigustuseta ebasoodsamalt komisjoni poolt “traditsiooniliseks” nimetatud isoleermaterjale, eelkõige mineraalisoleermaterjale, aga ka taastuvast toorainest valmistatud isoleermaterjale, millel puudub kvaliteedimärk “natureplus”. Hageja arvates rikutakse otsusega seetõttu proportsionaalsuse põhimõtet ja diskrimineerimise keeldu ning seega ühenduse õiguse alustalasid.